VENDIM
Nr. 191, datë 9.3.2016 

PËR KRIJIMIN E BAZËS SË TË DHËNAVE SHTETËRORE PËR SISTEMIN E SHËRBIMEVE TË PUNËSIMIT
(Ndryshuar me Vendimin Nr. 11, datë 15.1.2026)
(I përditësuar)
Në mbështetje të nenit 100 të Kushtetutës, të nenit 4, të ligjit nr. 10325, datë 23.9.2010, “Për bazat e të dhënave shtetërore”, dhe të ligjit nr. 9887, datë 10.3.2008, “Për mbrojtjen e të dhënave personale”, të ndryshuar, me propozimin e ministrit të Mirëqenies Sociale dhe Rinisë, Këshilli i Ministrave 

VENDOSI:

1. Krijimin e bazës së të dhënave shtetërore për Drejtorinë Qendrore të Agjencisë Kombëtare e Punësimit dhe Aftësive. Baza e të dhënave të SHKP-së quhet Sistemi i Shërbimeve të Punësimit (SSHP).
2. Sistemi i Shërbimeve të Punësimit (SSHP) përmban të dhëna për:
a) punëkërkuesin; 
b) punëdhënësin; 
c) vende të lira pune. 
[bookmark: _GoBack]3. Agjencia Kombëtare e Punësimit dhe Aftësive është administratori i vetëm i SSHP-së. AKPA-ja, në mbështetje të funksionimit të SSHP-së, krijon e administron platformën e bashkëpunimit “puna.gov.al”, ku realizohen procedurat e shërbimit të punësimit ndaj punëkërkuesve dhe punëdhënësve.
4. Të dhënat e SSHP-së mblidhen në kohë reale dhe kategorizohen në të dhëna parësore e dytësore.
5. Të dhënat parësore konsiderohen të dhënat, për:
a) Punëkërkuesit:
i. punëkërkues i papunë;
ii. punëkërkues i punësuar;
iii. përfitues i shërbimeve të punësimit;
iv. përfitues nga programe të nxitjes së punësimit;
v. përfitues i kurseve të formimit profesional publik;
vi. përfitues nga programi i pagesës së papunësisë.
b) punëdhënësit:
i. shërbime që i ofrohen;
ii. përfitues nga programet;
c) vendet e lira të punës në sektorin privat.
6. Të dhënat dytësore konsiderohen të dhënat, për: 
a) Punëkërkuesin: 
i. të dhëna personale nga baza e të dhënave shtetërore të Regjistrit Kombëtar të Gjendjes Civile, administruar nga DPGJC-ja; 
ii. të dhëna mbi punësimin nga baza e të dhënave shtetërore të tatimit elektronik, administruar nga DPT-ja; 
iii. të dhëna nga trajtimi i tij me ndihmë ekonomike nga baza e të dhënave shtetërore të ndihmës ekonomike, administruar nga Shërbimi Social Shtetëror;
iv. të dhëna mbi leje drejtimi nga baza e të dhënave shtetërore të Regjistrit Kombëtar të Personave të Aftësuar për Drejtimin e Mjeteve, administruar nga DPSHTRR-ja;
v. të dhëna mbi kontributet e sigurimeve shoqërore nga baza e të dhënave shtetërore të sistemit elektronik për menaxhimin e kontributeve, administruar nga ISSH-ja.
b) Punëdhënësin:
i. të dhënat e subjektit tregtar nga baza e të dhënave shtetërore të Regjistrit Tregtar, administruar nga QKB-ja;
ii. të dhënat e subjektit të tatueshëm nga baza e të dhënave shtetërore të tatimit elektronik, administruar nga DPT-ja.
c) Vendet e lira të punës të shpallura nga punëdhënësit e sektorit shtetëror.
6/1. Në kuptim të këtij vendimi, në sektorin shtetëror përfshihen institucionet/entet dhe sistemet e administratës shtetërore, njësitë e fondeve speciale, ndërmarrjet shtetërore me kapital mbi 50 për qind shtetëror dhe shoqëritë aksionare shtetërore, që kanë detyrimin: 
a) të publikojnë në platformën “puna.gov.al” të gjitha vendet e lira të punës, brenda një afati kohor jo më vonë se 7 (shtatë) ditë kalendarike përpara mbylljes së afatit për aplikim;
b) të raportojnë në platformën “puna.gov.al” të dhëna për numrin e aplikantëve dhe rezultatin përfundimtar të procesit të rekrutimit, brenda një afati jo më vonë se 7 (shtatë) ditë kalendarike nga përfundimi i procesit.
7. Dhënës të informacionit për SSHP-në janë punëdhënësit, punëkërkuesit dhe institucionet e tjera, me të cilat ai ndërvepron.
8. Baza e të dhënave të AKPA-së shkëmben informacion me institucione të sektorit shtetëror, sipas legjislacionit në fuqi për bazat e të dhënave shtetërore, lidhur me shërbimet që ofron. Bazuar në legjislacionin në fuqi:
a) institucionet, nga të cilat SSHP-ja merr të dhëna parësore, janë:
i. Drejtoria e Përgjithshme e Gjendjes Civile;
ii. Drejtoria e Përgjithshme e Tatimeve;
iii. Shërbimi Social Shtetëror;
iv. Qendra Kombëtare e Biznesit;
v. Instituti i Sigurimeve Shoqërore;
vi. Drejtoria e Përgjithshme e Shërbimeve të Transportit Rrugor;
vii. Departamenti i Administratës Publike.
b) institucionet, për të cilat SSHP-ja jep të dhëna parësore, janë:
- Shërbimi Social Shtetëror; 
- Fondi i Sigurimit të Detyrueshëm të Kujdesit Shëndetësor; 
- Institucione të tjera publike, të cilat kanë interes të ndërveprojnë me SSHP-në. 
8/1. Përpunimi i të dhënave personale në Sistemin e Shërbimeve të Punësimit (SSHP) kryhet në përputhje me legjislacionin në fuqi për mbrojtjen e të dhënave personale. Palët transmetojnë vetëm të dhënat personale të domosdoshme për realizimin e qëllimit të bazës së të dhënave në fushën e punësimit, duke zbatuar masat e duhura teknike dhe organizative për të siguruar një nivel të përshtatshëm sigurie.
9. Subjektet e interesuara (punëdhënës dhe punëkërkues) kanë nivel aksesi për të hedhur dhe lexuar informacion të kufizuar, sipas akteve ligjore e nënligjore në fuqi, nëpërmjet sistemit të SSHP-së, si dhe shërbimit on-line. Për punonjësit e SHKP-së, niveli i aksesimit përcaktohet me rregullore të brendshme, sipas dispozitave ligjore.
10. Nivelet e aksesit të çdo përdoruesi janë: 
a) nivel administrator;
b) nivel modifikues;
c) nivel lexues;
ç) nivel përdorues i jashtëm.
Rolet e nivelit të aksesit dhe të të drejtave të çdo përdoruesi përcaktohen në rregulloren “Për organizimin dhe funksionimin e brendshëm të bazës së të dhënave shtetërore për Sistemin e Shërbimeve të Punësimit”, që miratohet nga drejtori i përgjithshëm i AKPA-së.
11. Subjektet e interesuara janë punëkërkuesit dhe punëdhënësit.
12. Të gjitha ndryshimet në arkitekturën software dhe hardware dhe në strukturën e SSHP-së të Drejtorisë Qendrore të Agjencisë Kombëtare e Punësimit dhe Aftësive, të cilat mund të ndodhin në varësi të nevojave të institucionit dhe praktikave evropiane e ndërkombëtare në fushën e shërbimeve të punësimit, do të bëhen në përputhje me legjislacionin në fuqi.
13. Ngarkohet Drejtoria Qendrore e Agjencisë Kombëtare e Punësimit dhe Aftësive për zbatimin e këtij vendimi.
Ky vendim hyn në fuqi pas botimit në Fletoren Zyrtare.

